om ændring af direktiv 2009/148/EF om beskyttelse af arbejdstagere mod farerne ved under arbejdet at være udsat for asbest

A.Behov for handling

Hvorfor? Hvad er problemstillingen?

Arbejdsrelateret kræft er den primære årsag til arbejdsrelaterede dødsfald i EU. Det skyldes først og fremmest eksponering for kræftfremkaldende stoffer såsom asbest. Asbest er et meget farligt kræftfremkaldende stof, og selv om det ikke længere anvendes generelt i EU , findes det stadig i mange ældre bygninger. Eksponering for asbest kan f.eks. føre til mesotheliom og lungekræft med en forsinkelse mellem eksponering for asbest og de første sygdomstegn på helt op til 30 år. Af alle kræftformer, der anerkendes som arbejdsrelateret kræft i medlemsstaterne, er 78 % relateret til asbest .

Risikoen for eksponering er hovedsagelig forbundet med håndtering af asbest og spredning af asbestfibre under bygge- og anlægsarbejder, f.eks. i forbindelse med renovering og nedrivning. Tempoet for fjernelse af asbest kan variere fra land til land afhængigt af bygningsmassens alder og strategierne for håndtering af asbest, men det voksende behov for at øge energieffektiviteten betyder, at arbejdstagerne i alle medlemsstater påvirkes i stigende grad. Dette behov afspejler EU's ambition i den europæiske grønne pagt om at blive det første klimaneutrale kontinent senest i 2050. Arbejdstagernes eksponering for asbest forventes således at stige i alle EU-lande, efterhånden som gennemførelsen af renoveringsbølgestrategien skrider frem. Det anslås, at 4,1-7,3 millioner arbejdstagere udsættes for asbest, hvoraf 97 % arbejder i byggesektoren.

I EU reguleres beskyttelsen af arbejdstagere mod farerne ved eksponering for asbest ved direktiv 2009/148/EF (direktivet om asbest på arbejdspladsen). I den seneste dybdegående evaluering af direktivet om asbest på arbejdspladsen blev det konkluderet, at direktivet om asbest på arbejdspladsen fortsat er yderst relevant og effektivt. Undersøgelsen til støtte for denne evaluering konkluderede, at der er dokumentation for at sænke grænseværdien for erhvervsmæssig eksponering (OEL) for at øge relevansen og effektiviteten af direktivet om asbest på arbejdspladsen. Revisionen af OEL understøttes også af den seneste vurdering af gennemførelsen af EU's direktiver om sikkerhed og sundhed på arbejdspladsen, der dækker perioden 2013-2017. Desuden nåede Det Rådgivende Udvalg for Sikkerhed og Sundhed på Arbejdspladsen (ACSH) i november 2021 enstemmigt til enighed om behovet for at sænke den nuværende OEL.

Hvis der ikke træffes foranstaltninger på EU-plan, og det kun er de erhverv, hvor der i øjeblikket forekommer eksponering for asbest, der tages i betragtning, anslås det, at der vil forekomme 884 tilfælde af kræft, der kan tilskrives erhvervsmæssig eksponering for asbest, i EU i løbet af de næste 40 år. Det forventes også, at 707 arbejdstagere vil dø af kræft, der skyldes erhvervsmæssig eksponering for asbest, i samme periode. Disse anslåede kræfttilfælde vil medføre sundhedsudgifter på mellem 228 mio. EUR og 438 mio. EUR.

Antal eksponerede arbejdstagere Forårsagede sundhedsvirkninger Forventet antal tilfælde (2021-2061) Forventet antal dødsfald (2021-2061) Anslåede sundhedsudgifter (nettonutidsværdi) 4 100 000-7 300 000 Lungekræft

Mesotheliom

Strubekræft

Kræft i æggestokkene 884 707 228 mio. EUR — 438 mio. EUR

Hvilke resultater forventes der af initiativet?

Det vigtigste overordnede mål med dette initiativ er yderligere at styrke arbejdstagernes ret til et højt beskyttelsesniveau for deres sundhed og sikkerhed på arbejdspladsen og til at forebygge sygdomme og dødsfald forårsaget af arbejdsrelateret kræft.

For at støtte dette overordnede mål vil initiativet forfølge de specifikke mål:

·at gøre OEL-værdien i henhold til direktivet om asbest på arbejdspladsen mere effektiv ved at ajourføre den på grundlag af videnskabelig ekspertise og

·at opnå en mere ensartet og bedre beskyttelse af arbejdstagere i hele EU mod asbest.

Hvad er merværdien ved at handle på EU-plan?

Ajourføring af direktivet om asbest på arbejdspladsen for at tage hensyn til den seneste tilgængelige videnskabelige dokumentation er en effektiv måde at sikre, at forebyggende foranstaltninger ajourføres i overensstemmelse hermed i alle medlemsstater.

En revision af OEL i henhold til direktivet om asbest på arbejdspladsen vil ikke helt fjerne forskellene mellem medlemsstaterne, men vil føre til en større harmonisering af grænseværdierne i hele EU. Derfor bidrager en revideret EU-OEL til at opnå en mere harmoniseret og bedre beskyttelse af arbejdstagerne og til lige konkurrencevilkår for virksomheder i hele EU. Virksomheder, der er villige til at operere i flere medlemsstater, kan drage fordel af strømlinede gældende grænseværdier. Dette kan føre til besparelser, da der kan anvendes fælles løsninger på tværs af anlæg, i stedet for at der skal udformes lokalitetsspecifikke løsninger for at opfylde forskellige OEL-krav i flere medlemsstater.

En indsats på EU-plan vil sandsynligvis skabe mere retfærdige vilkår for arbejdstagerne og lavere sundhedsudgifter, som er mere retfærdigt fordelt mellem medlemsstaterne.

En revision af EU's OEL fjerner behovet for, at medlemsstaterne foretager deres egne videnskabelige analyser med sandsynligvis betydelige besparelser på de administrative omkostninger. Ændring af direktivet om asbest på arbejdspladsen kan kun ske ved handling på EU-plan.